Jammerbugt Kommune er Danmarks bedste kommune til at få flygtninge i arbejde via Integrationsgrunduddannelsen (IGU). Det er en uddannelse, der er skabt til at forbedre flygtninges dansk og give dem en fod indenfor på det danske arbejdsmarked. - Det er fuldstændigt vanvittigt, at man optjener dagpengeret i det danske samfund, når man blot er her midlertidigt, og skal tilbage til sit hjemland, og være med til at bygge sit fædreland op igen, siger 1. viceborgmester i Jammerbugt Kommune, Anne-Mette Ulstrup fra Dansk Folkeparti. Borgmesteren i Jammerbugt, Mogens Gade, er dog ovenud tilfreds med kommunes førsteplads. Han mener, at uddannelsesordningen spare kommunen for en masse penge. Mogens Gade er derfor meget utilfreds med, at Dansk Folkeparti på Christiansborg mener det skal afskaffes. - Jeg tror, det vil komme til at koste rigtig meget, fordi det vil være svært at få vores flygtninge ud på arbejdsmarkedet. Ellers skal de på passiv ydelse, og det er jo kommunekassen og dermed borgerne i Jammerbugt, der betaler for det, siger borgmester Mogens Gade. Viceborgmesteren i Jammerbugt mener at fokus skal ligge på hjemsendelser. Hvis flere flygtninge blev sendt hjem ville færre have behov for integrationsydelser fra kommunekassen. - IGU-ordningen er vedtaget i folketinget (dog uden DF) og der er som sådan ikke noget, jeg kan gøre, for at Jammerbugt Kommune ikke skal anvende den ordning. Desværre, siger Anne-Mette Ulstrup fra DF. Jammerbugt kommune har lige nu 43 flygtninge i et IGU-forløb. Den nordjyske kommune, der kommer nærmest Jammerbugt er Aalborg Kommune, der lige nu har 34 flygtninge på en integrationsgrunduddannelse.
Intern splittelse i Jammerbugt Kommune om hvorvidt flygtninge skal i arbejde eller ej.